Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 383/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENO OZNAČBO POREKLA ALI ZAŠČITENO GEOGRAFSKO OZNAČBO, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012.

„ΠΑΤΑΤΑ ΝΑΞΟΥ“ (PATATA NAXOU)

EU št.: PGI-GR-0708-AM01 – 14.11.2019

ZOP ( ) ZGO ( Χ )

1. Skupina vložnikov in pravni interes

NEFORMALNA SKUPINA PROIZVAJALCEV IN PREDELOVALCEV PROIZVODA PATATA NAXOU

Neformalna skupina proizvajalcev in predelovalcev krompirja „Patata Naxou“ deluje na opredeljenem geografskem območju ter trenutno sortira, obdeluje, pakira in trži večino proizvodnje krompirja „Patata Naxou“. Poleg tega eden od članov neformalne skupine (združenje kmetijskih zadrug na otoku Naksos (EAS Naxou) zajema tudi pridelovalce krompirja in je vložil prvotni zahtevek za registracijo imena „Patata Naxou“ v register ZOP-ZGO v EU.

2. Država članica ali tretja država

Grčija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☒ Dokazilo o poreklu

☒ Metoda proizvodnje

☒ Povezava

☐ Označevanje (embalaža)

☒ Drugo (preverjanje, tehnične prilagoditve)

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

1. V oddelku 2 s specifikacijo proizvoda (Opis proizvoda) se stavek: „Sorte krompirja, ki se pridelujejo na geografskem območju (otroka Naksos), so: Liseta, Spunta, Marfona, Vivaldi in Alaska.“ spremeni tako: „Sorte krompirja, ki se pridelujejo na geografskem območju (otoka Naksos), so: Liseta, Spunta, Marfona, Vivaldi, Alaska, El Beida, Farida, Noha in Burren.“ S spremembo se razširja obseg sort krompirja, ki so zajete v specifikaciji proizvoda. Namen izbire novih sort je prilagoditi specifikacijo proizvoda „Patata Naxou“ spremenjenim podnebnim razmeram, ki jih povzročajo podnebne spremembe, saj so nove sorte bolje prilagojene opaženemu vzorcu padavin, pri čemer je na opredeljenem območju (otoku Naksos) opazno manj dni dežja na leto, vendar so bile v zadnjih petih letih zaznane velike dnevne količine padavin (močno deževje). Zlasti pri novih sortah se pridela manjši delež poškodovanega krompirja kot pri trenutno odobrenih sortah, kadar je v obdobju nastajanja gomolja prisotno obilno in trajno deževje, kot je to bilo v zadnjih letih zaradi podnebnih sprememb. Poleg tega gomoljev, ki se razvijajo v tleh globlje od trenutno odobrenih sort, močno deževje in posledični površinski odtok ne odkrijeta, zato gomolji ne ozelenijo. Treba je opozoriti, da dodajanje novih sort ne vpliva na posebne značilnosti krompirja „Patata Naxou“, tj. zgodnost, srednjo velikost, čist videz, enotnost ter odsotnost škodljivcev in bolezni na splošno, z več kot 18-odstotno vsebnostjo suhe snovi in manj kot 1-odstotno vsebnostjo sladkorjev, torej krompir ostaja enak. Te specifične značilnosti so posledica posebnih značilnosti tal in podnebja na otoku ter številnih tradicionalnih načinov gojenja, ki jih lokalni proizvajalci še vedno uporabljajo. Nove sorte, ki so odpornejše proti suhim razmeram (suši) in primernejše za zgodnje sajenje v letih, ko ni veliko dežja, ko že od sredine maja primanjkuje kakovostnih zalog vode, bodo pridelovalcem pomagale povečati prihodek, ki se je zaradi podnebnih sprememb bistveno zmanjšal. Imajo zaželene značilnosti proizvodnje (velik donos na enoto površine zemljišča) in zlasti kakovost (krompir se bolje obnese pri skladiščenju, tako da je manj odpadkov in se lahko trži večji delež pridelka, poleg tega pa je zgodna sorta in odporen proti boleznim), prilagojene so talnim in podnebnim razmeram na tem območju in zgodaj dozorijo, kar je ena posebnih značilnosti krompirja „Patata Naxou“. Vendar pa je trenutno prisotno naslednje stanje: zaradi dejstva, da velikih količin dežja, ki vsak mesec pada samo nekaj dni, ni mogoče zbrati za namakanje oziroma se te ne morejo obdržati v tleh (površinski odtok), kar je bilo opaženo na opredeljenem geografskem območju v zadnjih petih letih, so trenutno odobrene sorte manj produktivne, prihodek pridelovalcev pa se je zmanjšal. Tako bo dodajanje novih sort, ki ne spreminjajo posebnih kakovostnih lastnosti proizvoda, pomagalo proizvajalce zaščititi pred izgubo prihodka in ohraniti sedanjo raven proizvodnje ZGO „Patata Naxou“, saj bo s temi sortami mogoče zasaditi več krompirjevih polj. Spremenjen je bil tudi ustrezni stavek v točki 3.2 enotnega dokumenta.

2. V oddelku 2 s specifikacijo proizvoda (Opis proizvoda) se stavek: „Gomolji so veliki od 35 do 65 mm in so okrogli ali podolgovati.“ spremeni tako: „Gomolji so veliki od 35 do 75 mm in so okrogli ali podolgovati.“ Razlog za to spremembo je, da je poskusno gojenje na polju pokazalo, da pri nekaterih novih sortah zrastejo nekoliko večji gomolji. Te nove sorte so bile dodane, ker imajo zaželene proizvodne lastnosti, na primer večjo odpornost proti suhemu vremenu, ker se bolje obnesejo pri skladiščenju, ker so odporne proti boleznim, ker proizvedejo manj odpada pa tudi iz razlogov, podrobno opisanih v točki 1. Povečanje največje velikosti krompirja s 65 mm na 75 mm ne spremeni njegove razvrstitve kot krompirja srednje velikosti, ki je ena od posebnih značilnosti krompirja „Patata Naxou“. Spremenjen je bil tudi ustrezni stavek v točki 3.2 enotnega dokumenta.

3. V oddelku 2 s specifikacijo proizvoda (Opis proizvoda) se naslednje besedilo: „Lupina je rumena, gladkega videza in enotne teksture. Na gomolju je približno deset očes, ki so na površini; sredica gomolja je značilne belorumene barve.“ spremeni tako: „Lupina je svetlo rumena ali rumena, gladkega videza in enotne teksture. Na gomolju je približno deset očes, ki so na površini; sredica gomolja je značilne bele, rumene ali belorumene barve.“ Razlog za te spremembe je upoštevanje fizičnih lastnosti novih sort. Majhne spremembe v barvi krompirjeve sredice z „belorumene barve“ na „belo, rumeno ali belorumeno barvo“ in barve lupine z „rumene“ na „svetlo rumeno ali rumeno“ ne spremenijo posebnih organoleptičnih lastnosti in ne vplivajo na potrošnika, saj niso posebne značilnosti krompirja „Patata Naxou“. Te nove sorte so bile dodane zaradi razlogov, podrobno opisanih v točki 1. Spremenjeno je bilo tudi ustrezno besedilo v točki 3.2 enotnega dokumenta.

4. V oddelku 2 s specifikacijo proizvoda (Opis proizvoda) se stavek: „Majhen odstotek (< 10 %) predstavljajo druge sorte, ki jih oceni lokalni center za proizvodnjo rastlinskega razmnoževalnega materiala in so redno na voljo lokalnim proizvajalcem za gojenje in oceno.“ spremeni tako: „Majhen odstotek (< 10 %) predstavljajo druge sorte, ki imajo značilnosti proizvoda, opisane v specifikaciji.“ Lokalni center za proizvodnjo rastlinskega razmnoževalnega materiala ocenjuje semenski krompir, vse odkar je bila ZGO prvič odobrena. V zadnjih letih se je proizvodnja semenskega krompirja znatno zmanjšala in večina zemljišč, ki se uporabljajo za gojenje krompirja, je zdaj zasajena s krompirjem, namenjenemu prehrani, kar pa ni veljalo v letu, ko je bil odobren prvotni zahtevek za registracijo, in v letih, ki so sledila, ko je bila večina proizvedenega krompirja namenjena za uporabo kot semenski krompir. Zato smo besedilo spremenili, da bi preprečili nesporazume. Vsekakor je za preverjanje skladnosti s specifikacijo odgovoren izključno pristojni organ in ne proizvajalci sami.

5. V oddelku 5(g) specifikacije proizvoda (Pobiranje) se stavek: „Spomladanski krompir se pobira od konca maja dalje in se konča v prvih desetih dneh julija.“ spremeni tako: „Spomladanski krompir se pobira od konca aprila dalje in se konča v prvih desetih dneh julija.“ Razlog za to spremembo je, da je nova sorta El Beida zelo zgodnja (pobira se 80–85 dni po sajenju). Spremenjen je bil tudi ustrezni stavek v točki 3.2 enotnega dokumenta.

6. V oddelku 5(b) s specifikacijo proizvoda (Sajenje semenskega krompirja) se stavek: „Danes sta na otoku Naksos dve obdobji sajenja: sajenje za spomladanski pridelek poteka od sredine februarja do začetka marca, za jesenski pridelek pa od začetka avgusta do prvih dni septembra.“ spremeni tako: „Danes sta na otoku Naksos dve obdobji sajenja: sajenje za spomladanski pridelek poteka od sredine januarja do začetka marca, za jesenski pridelek pa od začetka avgusta do prvih dni septembra.“ Razlog za spremembo je, da se nova sorta El Beida zasadi od sredine januarja za spomladanski pridelek, saj gre za zelo zgodnjo sorto, ki se pobere 80–85 dni po sajenju, tako da se pobiranje začne konec aprila, ko so zaloge vode, uporabljanje za namakanje pridelka, dobre kakovosti. Spremenjen je bil tudi ustrezni stavek v točki 3.2 enotnega dokumenta.

Dokazilo o poreklu

7. V oddelku 4 specifikacije proizvoda (Dokazilo o poreklu) se odstavek o registru proizvajalcev krompirja „Patata Naxou“: „V registru so navedeni sedanji pridelovalci, odprt pa je tudi za nove pridelovalce. Za zagotovitev pravočasnega posodabljanja informacij bi morala register voditi zveza kmetijskih zadrug Naksos.“ spremeni tako: „V registru so navedeni sedanji proizvajalci, odprt pa je tudi za nove pridelovalce. Hranijo ga podjetja, ki se ukvarjajo s sortiranjem, pakiranjem in trgovanjem s krompirjem ‚Patata Naxou‘. Podjetja morajo uporabljati sistem sledljivosti, ki prikazuje razmerje med vhodnim materialom/surovinami in izhodnim materialom/končnim proizvodom v katerem koli danem trenutku. Zlasti podjetja, ki sortirajo/pakirajo proizvod, morajo voditi evidenco o proizvajalcih/pridelovalcih, s katerimi sodelujejo, pri čemer mora ta evidenca med drugim vključevati oznako zemljiške parcele IACS (kartografska zbirka), sorte, pridelane na vsaki zemljiški parceli ter količine, prejete od vsakega proizvajalca in na zemljiško parcelo.“ V skladu z grško zakonodajo mora za potrditev uporabe ZGO podjetja, ki sortirajo, pakirajo in prodajajo krompir „Patata Naxou“, pregledati nadzorni in certifikacijski organ za ZOP/ZGO ELGO-DIMITRA, ki je del ministrstva za razvoj podeželja in prehrano. Podjetja morajo uporabljati sistem sledljivosti, ki prikazuje razmerje med vhodnim materialom/surovinami in izhodnim materialom/končnim proizvodom v katerem koli danem trenutku. Zlasti podjetja, ki sortirajo/pakirajo proizvod, morajo voditi evidenco o proizvajalcih/pridelovalcih, s katerimi sodelujejo, pri čemer mora ta evidenca med drugim vključevati oznako zemljiške parcele IACS (kartografska zbirka), sorte, pridelane na vsaki parceli ter količine, prejete od vsakega proizvajalca in na parcelo. Namen te spremembe je torej zagotoviti, da so podatki v registru, ki ga podjetja za sortiranje in pakiranje krompirja „Patata Naxou“ priglasijo organu ELGO-DIMITRA, zanesljivi in posodobljeni. Prav tako odpravlja omejitev (da lahko registre vodi samo zveza kmetijskih zadrug Naksos) in usklajuje pravila z nacionalnimi določbami, ki zahtevajo, da preglede sledljivosti proizvodov izvaja organ ELGO-DIMITRA.

Metoda proizvodnje

8. V oddelku 5(b) s specifikacijo proizvoda (Sajenje semenskega krompirja) se stavek: „Količina porabljenega semenskega krompirja je med 150 in 300 kilogramov na 1000 m2, odvisno od velikosti krompirja in sadilne razdalje.“ spremeni tako: „Količina porabljenega semenskega krompirja je med 100 in 500 kilogramov na 1000 m2, odvisno od velikosti krompirja in sadilne razdalje.“ Namen te spremembe je prilagoditi količino posajenega semenskega krompirja na 1000 m2, da bi se upoštevale nove sorte krompirja in doslej zbrani eksperimentalni podatki. Najmanjša količina certificiranega semenskega krompirja je odvisna od njegove velikosti, števila očes na gomolj, sadilne razdalje, ki jih pretežno določajo stroji, ki se uporabljajo na posameznem gospodarstvu, in načina razreza semenskega krompirja, ki se razlikuje od enega proizvajalca do drugega in od ene parcele do druge (pri nekaterih parcelah, kjer je zadrževanje vode in/ali bolezni težavno, ali pa preprosto ni dovolj delavcev, se semenski krompir ne reže na kose). Pri sajenju, ki poteka avgusta in septembra, je količina porabljenega semenskega krompirja med 300 in 500 kilogramov, odvisno od velikosti, saj se krompir običajno ne razreže na kose, zato je teža večja. Za zasaditev od januarja do marca pa je količina porabljenega krompirja med 110 in 180 kilogramov na 1000 m2. Ta sprememba ne vpliva na kakovost proizvoda in je potrebna za zagotovitev pridelka in dobičkonosnosti.

9. V oddelku 5(g) specifikacije proizvoda (Pobiranje) se stavek: „Danes se krompir pobira od 90 do 120 dni po sajenju, odvisno od sorte in območja pridelave krompirja.“ spremeni tako: „Danes se krompir pobira od 80 do 120 dni po sajenju, odvisno od sorte in območja pridelave krompirja.“ Razlog za to spremembo je, da je dodana nova zelo zgodnja sorta El Beida (pobira se 80–85 dni po sajenju).

10. V oddelku 5(h) specifikacije proizvoda (Obdelava po pobiranju) se besedilo: „To se še vedno izvaja in znatno prispeva k visoki kakovosti krompirja. Ko krompir dozori, vsak proizvajalec svojo zalogo prijavi zadrugi, nato pa se vreče razdeljujejo po prednostnem vrstnem redu skladno z evidencami pridelka. Po prvem prebiranju s kupa na polju se krompir zapakira v vreče, agronom na polju pa opravi prvi pregled kakovosti. Serija, ki se šteje za primerno, se vzame v pakirnico, kjer se opravi drugi pregled kakovosti in se odstranijo vsi poškodovani gomolji, tako da se krompir lahko prepakira v vreče kot preverjen.“ spremeni tako: „To se še vedno izvaja in znatno prispeva k visoki kakovosti krompirja, namenjenega za uporabo kot semenski krompir, pri krompirju, namenjenem za prehrano, pa ta praksa zdaj ni več obvezna. Lokalni proizvajalci lahko po pobiranju in prvem prebiranju, ki ga je treba opraviti po izkopu krompirja, namesto tega krompir, namenjen za prehrano, za več mesecev prepeljejo v sodobne hladilnice, ki so zdaj del otoških pakirnic in prej še niso obstajale, kjer krompir, namenjen za prehrano, ohrani svoje posebne kakovostne lastnosti, preden se prepelje do končnih potrošnikov po vsej Grčiji. Zorenje pod slamo za krompir, namenjen za prehrano, ni več potrebno, ker: (a) ko se krompir, namenjen za prehrano, takoj po pobiranju v vrečah ali koših prepelje v ustrezne skladiščne prostore in skladišči v ustreznih pogojih (temperatura in vlažnost), so gomolji manj dovzetni za napade krompirjevega molja, katerega razvoj se v današnjih hladilnicah upočasnjuje, kot so opazili lokalni agronomi, in (b) če se krompir, namenjen za prehrano, po pobiranju prepelje neposredno v hladilnice, se lahko preveri kakovost, preden se zapakira v serije, saj se življenjski cikel krompirjeve plesni v hladnem okolju pospeši, vsi prizadeti gomolji pa se lahko odstranijo pred prodajo. Po prvem prebiranju na polju se krompir položi v vreče ali koše, agronom na polju pa opravi prvi pregled kakovosti. Serije, ki se štejejo za primerne, se vzamejo v pakirnico, kjer se opravi drugi pregled kakovosti in se odstranijo vsi poškodovani gomolji, tako da se krompir lahko prepakira v vreče kot preverjen.“ Zato se v točki 3.4 [prej točka 3.5] enotnega dokumenta naslednje besedilo: „Te postopke je treba izvesti na opredeljenem geografskem območju, ker so lokalni pridelovalci krompirja pridobili znanje, ki zagotavlja zgoden pridelek, tako da najbolje izkoristijo lokalne okoljske parametre (obdobje sajenja v povezavi s padavinami). Ko so gomolji izkopani, pa uporabijo posebno tehniko pokrivanja s slamo, da se lupina krompirja odebeli, tako da je odpornejši pri prevozu, ter se zaprejo različne površinske poškodbe.“ spremeni tako: „Te postopke je treba izvesti na opredeljenem geografskem območju, ker so lokalni pridelovalci krompirja pridobili znanje, ki zagotavlja zgoden pridelek, tako da najbolje izkoristijo lokalne okoljske parametre (obdobje sajenja v povezavi s padavinami). Ko so gomolji izkopani, pa uporabijo posebno tehniko pokrivanja s slamo, da se lupina krompirja odebeli, tako da je odpornejši pri prevozu, ter se zaprejo različne površinske poškodbe. Ta korak je obvezen pri krompirju, namenjenem za uporabo kot semenski krompir, in neobvezen pri krompirju, namenjenem za prehrano.“ Zato se v točki 5.1.C enotnega dokumenta naslednji stavek: „Druga posebna tehnika pridelovalcev na otoku Naksos je zorenje pobranih in pokritih gomoljev na polju.“ spremeni tako: „Druga posebna tehnika pridelovalcev na otoku Naksos je zorenje pobranih in pokritih gomoljev krompirja, namenjenega za uporabo kot semenski krompir, na polju. Pri krompirju, namenjenem za prehrano, ta korak ni obvezen.“ Tako se v točki 5.3 enotnega dokumenta z naslovom „Vzročna povezanost geografskega območja z določeno kakovostjo, slovesom ali drugimi značilnostmi proizvoda“ naslednje besedilo: „Poleg tega pridelovalci krompirja na otoku Naksos gomolje prvič preberejo na polju po izkopu, da odstranijo tujke in poškodovane gomolje. Nato gomolje krompirja, namenjenega za semenski krompir, na polju zložijo na kup ter jih pokrijejo s plastjo slame in plastjo krompirjevih rastlin, da jih zaščitijo pred soncem. Zorenje na polju izboljša shranjevanje proizvoda, ker postane trši, njegova lupina pa debelejša, zato je odpornejši pri prevozu, obenem pa se zaprejo različne površinske poškodbe. To tudi zniža vsebnost strupenih glikoalkaloidov. Krompir, namenjen za prehrano, se takoj po pobiranju prepelje v družbe za sortiranje, skladiščenje, pakiranje in trženje krompirja ‚Patata Naxou‘, kjer se hrani v primernih pogojih (temperatura in vlažnost).“ spremeni tako: „Poleg tega pridelovalci krompirja na otoku Naksos gomolje prvič preberejo na polju po izkopu, da odstranijo tujke in poškodovane gomolje. Nato gomolje krompirja, namenjenega za semenski krompir, na polju zložijo na kup ter jih pokrijejo s plastjo slame in plastjo krompirjevih rastlin, da jih zaščitijo pred soncem. Pri krompirju, namenjenem za prehrano, ta korak ni obvezen. Zorenje na polju izboljša shranjevanje proizvoda, ker postane trši, njegova lupina pa debelejša, zato je odpornejši pri prevozu, obenem pa se zaprejo različne površinske poškodbe. To tudi zniža vsebnost strupenih glikoalkaloidov. Krompir, namenjen za prehrano, pa se lahko takoj po pobiranju prepelje v družbe za sortiranje, skladiščenje, pakiranje in trženje krompirja ‚Patata Naxou‘, kjer se hrani v primernih pogojih (temperatura in vlažnost).“ V skladu s tem se v točki 6.C.I specifikacije proizvoda „Povezava med kakovostjo proizvoda in geografskim območjem“ naslednje besedilo: „Druga posebna tehnika pridelave na otroku Naksos, ki znatno prispeva k visoki kakovosti lokalnega krompirja, namenjenega za semenski krompir, je, da se pobrani krompir na polju pokrije in tam zori. Lupina postane trša, kar zmanjša tveganje sekundarnih bolezni in zagotavlja zaščito pred poškodbami med prevozom (Priloga 23). S to tehniko se tudi lahko zmanjša tveganje za povečanje vsebnosti glikoalkaloidov (toksinov) med nadaljnjim ravnanjem (Priloga 24).“ spremeni tako: „Druga posebna tehnika pridelave na otroku Naksos, ki znatno prispeva k visoki kakovosti lokalnega krompirja, namenjenega za semenski krompir, je, da se pobrani krompir na polju pokrije in tam zori. Lupina postane trša, kar zmanjša tveganje sekundarnih bolezni in zagotavlja zaščito pred poškodbami med prevozom (Priloga 23). S to tehniko se tudi lahko zmanjša tveganje za povečanje vsebnosti glikoalkaloidov (toksinov) med nadaljnjim ravnanjem (Priloga 24). Zorenje pokritega krompirja na polju je obvezen postopek obdelave po pobiranju pri krompirju, namenjenem za semenski krompir, in izbirni postopek obdelave pri krompirju, namenjenem za prehrano. Lokalni proizvajalci lahko po pobiranju in prvem prebiranju, ki ga je treba opraviti po izkopu krompirja, namesto tega krompir, namenjen za prehrano, za več mesecev prepeljejo v sodobne hladilnice, ki so zdaj del otoških pakirnic in prej še niso obstajale, kjer krompir, namenjen za prehrano, ohrani svoje posebne kakovostne lastnosti, preden se prepelje do končnih potrošnikov po vsej Grčiji.“ Razlog za te spremembe je, da je bila marca 2011, ko je bil zahtevek za registracijo krompirja „Patata Naxou“ registriran kot ZGO, večina proizvedenega krompirja namenjenega za uporabo kot semenski krompir, medtem ko je bila v zadnjih šestih letih večina proizvodnje krompirja „Patata Naxou“ namenjenega za prehrano in le majhen odstotek za uporabo kot semenski krompir. Zato ni več nujno, da krompir, namenjen za prehrano, zori pod plastjo slame. Manjše povpraševanje po semenskem krompirju je predvsem posledica močne konkurence v zadnjih letih zaradi ciprskega semenskega krompirja, ki se pobira prej kot na otoku Naksos in zato izpolnjuje potrebe v različnih delih Grčije po zgodnjem sajenju. Zorenje krompirja na polju, prekritega s slamo, je obvezno pri krompirju, namenjenem za semenski krompir, kot je bilo doslej, saj krompir „Patata Naxou“ pod tem slojem zori in postaja trši, njegova lupina se debeli, zaradi česar je odpornejši pri prevozu, različne površinske poškodbe pa se zaprejo. Te lastnosti so zaželene, saj se semenski krompir skladišči za uporabo v naslednji sezoni pridelovanja in se prevaža na dolge razdalje po vseh Grčiji. S to tehniko se tudi zmanjša tveganje za povečanje vsebnosti glikoalkaloidov (toksinov) v semenskem krompirju med nadaljnjim ravnanjem. Zorenje pod slamo za krompir, namenjen za prehrano, ni več potrebno, ker: (a) ko se krompir, namenjen za prehrano, takoj po pobiranju v vrečah ali koših prepelje v ustrezne skladiščne prostore in skladišči v ustreznih pogojih (temperatura in vlažnost), so gomolji manj dovzetni za napade krompirjevega molja, katerega razvoj se v današnjih hladilnicah upočasnjuje, kot so opazili lokalni agronomi, in (b) odkar se krompir, namenjen za prehrano, po pobiranju prepelje neposredno v hladilnice, se lahko preveri kakovost, preden se pakira v serije, saj se življenjski cikel krompirjeve plesni v hladnem okolju pospeši, vsi prizadeti gomolji pa se lahko odstranijo pred prodajo. Prevoz proizvoda v sodobne hranilnice po pobiranju in začetnem prebiranju na polju tako prispeva k izboljšanju kakovostnih lastnosti krompirja „Patata Naxou“ (krompirja, namenjenega za prehrano). Sprememba, da „ko krompir dozori, vsak proizvajalec svojo zalogo prijavi zadrugi, nato pa se vreče razdeljujejo po prednostnem vrstnem redu skladno z evidencami pridelka“, je bila črtana zaradi sprememb v okviru dokazila o poreklu. Nazadnje je razlog za dodajanje košev kot alternativa vrečam za prevažanje in skladiščenje ta, da krompir utrpi manj poškodb in je njegova kakovost manj prizadeta, saj krompir v koših utrpi manj udarcev kot v vrečah in med skladiščenjem lažje diha, zato je tudi obstojnejši.

Inšpekcijski pregledi

11. Oddelek 7 specifikacije proizvoda: „1. Organ za certificiranje in nadzor kmetijskih proizvodov (O.P.E.G.E.P.) Naslov: Patision & Androu 1, 11257 Atene, Grčija Tel. +30 2108231253 Faks +30 2108231438 2. Prefekturna uprava Kikladov Direktorat za razvoj podeželja Naslov: Afroditis 2, 84100 Ermoupoli, Grčija Tel. +30 2281082696 E-naslov: u14403@minagric.gr“ se spremeni tako: „Organi za preverjanje skladnosti krompirja ‚Patata Naxou‘ z zahtevami specifikacije proizvoda so: (1) Generalni direktorat za zagotavljanje kakovosti kmetijskih proizvodov ΕLGO-DIMITRA (pravni subjekt zasebnega prava) (naslov: Kourtidou 56–58 & Nirvana, 11145 Atene, Grčija, tel. +30 2108392000). (2) Generalni direktorat za regionalno podeželsko gospodarstvo in veterinarske zadeve regije Južnoegejskega morja (naslov: G. Mavrou 2, Zefiros, Rodos, Grčija, tel. +30 2241364912 in +30 2241364876). (3) Oddelek za gospodarske dejavnosti na podeželju, regionalna enota Naksos (naslov: Chora, Naksos, Grčija).“

Razlog za spremembo je posodobitev podatkov o organih, pristojnih za preverjanje skladnosti s specifikacijo proizvoda.

ENOTNI DOKUMENT

„ΠΑΤΑΤΑ ΝΑΞΟΥ“ (PATATA NAXOU)

EU št.: PGI-GR-0708-AM01 – 14.11.2019

ZOP ( ) ZGO (X)

1. Ime

„Πατάτα Νάξου“ (Patata Naxou)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.6 – Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Patata Naxou“ je užiten gomolj vrste Solanum tuberosum, ki ga ljudje uživajo brez predhodne predelave (jedilni krompir). Gomolji so veliki od 35 do 75 mm in so okrogli ali podolgovati. Lupina je svetlo rumena ali rumena, gladkega videza in enotne teksture. Na gomolju je približno deset očes, ki so na površini; sredica gomolja je značilne bele, rumene ali belorumene barve.

Za krompir „Patata Naxou“ so značilni enotna velikost, čist videz ter odsotnost škodljivcev in bolezni. Vsebuje več kot 18 % suhe snovi in manj kot 1 % sladkorja. Spomladanski pridelek je zelo zgoden.

Sorte krompirja, ki se pridelujejo na geografskem območju otoka Naksos, so: Liseta, Spunta, Marfona, Vivaldi, Alaska, El Beida, Farida, Noha in Burren.

Danes sta na otoku Naksos dve obdobji sajenja: sajenje za spomladanski pridelek poteka od sredine januarja do začetka marca, za jesenski pridelek pa od začetka avgusta do prvih dni septembra. Spomladanski krompir se pobira od konca aprila dalje in se konča v prvih desetih dneh julija.

3.3 Krma (samo za proizvode živalskega izvora) in surovine (samo za predelane proizvode)

Surovine

—

Krma

—

3.4 Posebne faze proizvodnje, ki jih je treba izvajati na opredeljenem geografskem območju

Proizvodni postopki, ki se izvajajo na opredeljenem geografskem območju, so sajenje, pridelovanje, pobiranje in zorenje gomoljev.

Ti postopki morajo ostati na opredeljenem geografskem območju, kajti lokalni pridelovalci krompirja so pridobili znanje, ki zagotavlja zgoden pridelek, tako da najbolje izkoristijo lokalne okoljske parametre (obdobje sajenja v povezavi s padavinami). Ko so gomolji izkopani, pridelovalci uporabijo posebno tehniko pokrivanja s slamo, da se lupina krompirja odebeli, tako da je odpornejši pri prevozu, ter se zaprejo različne površinske poškodbe. Ta korak je obvezen pri krompirju, namenjenem za uporabo kot semenski krompir, in neobvezen pri krompirju, namenjenem za prehrano.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Krompir „Patata Naxou“ se prideluje na otoku Naksos. Ta otok s površino 428 km2 je največji otok v prefekturi Kikladi v regiji na jugu Egejskega morja. Skupna površina, na kateri se prideluje krompir, je odvisna od sezone pridelovanja in se spreminja od 150 do 170 hektarov jeseni do 300 hektarov spomladi.

5. Povezava z geografskim območjem

5.1 Posebnosti geografskega območja

A. Podnebje: spodaj navedeni podnebni podatki se štejejo za specifične podnebne dejavnike, ki vplivajo na razvrstitev proizvoda glede na kakovost:

1. relativna vlažnost ozračja, ki je vse leto povprečno 71 %;

2. skupna letna količina padavin 370 mm;

3. prevladujoči severni vetrovi, ki pihajo celo leto;

4. povprečna letna temperatura, ki je 17,5 °C;

5. 202 sončna dneva na leto;

6. zelo redka pozeba.

Podnebni dejavniki, ki vplivajo na kakovost krompirja „Patata Naxou“, so nizka stopnja vlažnosti in visoke temperature. Ti pogoji preprečujejo napade pepelaste plesni (Phytophthora spp.), ki je najpogostejši povzročitelj izgub na pridelku krompirja. Te napade namreč spodbujajo več kot 90-odstotna relativna vlažnost in temperature pod 27 °C. Zato podnebni pogoji na otoku Naksos odločilno prispevajo k preprečevanju hujšega izbruha bolezni na pridelku krompirja in skupaj z drugimi redkimi bolezenskimi dejavniki na tem geografskem območju zmanjšujejo uporabo fitofarmacevtskih sredstev.

Poleg tega visoke temperature in veliko sonca na otoku Naksos omogočajo, da se doba rasti krompirja podaljša na celo leto in da gomolji odlično dozorijo. Nazadnje, razlike med dnevnimi in nočnimi temperaturami spodbujajo rast gomoljev.

Β. Tla: geološko podlago goratega dela otoka Naksos sestavljajo kristalne kamnine, predvsem granit, gnajs, marmor in skrilavec, geološko podlago ravnin in obalnega dela pa predvsem terciarne usedline, kot so lapor, peščenec in konglomerati.

Za tla na otoku je značilno, da so globoka, imajo peščeno in ilovnato sestavo grudastega videza ter so brez natrija in tveganja erozije. Vsebujejo dovolj fosforja in kalija, srednje veliko magnezija ter malo organskih snovi. Peščena in ilovnata sestava tal omogoča dobro precejanje ter normalen razvoj enotnih in pravilnih gomoljev.

C. Človeški dejavnik: tehnike pridelovanja so posebej prilagojene lokalnim razmeram, saj se s povezovanjem vseh navedenih prednosti najbolje izkoristijo sezonske padavine. Deževno obdobje od novembra do februarja se ujema z obdobjem, ko se razvijajo gomolji jesenskega pridelka in kali spomladanski pridelek. Ta popolna prilagoditev lokalnim podnebnim razmeram je dejansko vzrok za eno glavnih značilnosti pridelovanja krompirja na otoku Naksos: zgodnji pridelek.

Druga posebna tehnika pridelovalcev na otoku Naksos je zorenje pobranih in pokritih gomoljev krompirja, namenjenega za uporabo kot semenski krompir, na polju. Pri krompirju, namenjenem za prehrano, ta korak ni obvezen. Potem ko regionalni pridelovalci krompirja izkopljejo gomolje in jih prvič preberejo, da odstranijo tujke in poškodovane gomolje, uporabijo tehniko pokrivanja gomoljev na polju s plastjo slame in krompirjevih rastlin, da jih zaščitijo pred soncem. Ves ta čas krompir „Patata Naxou“ zori in postaja trši, njegova lupina se debeli, zaradi česar je odpornejši pri prevozu, različne površinske poškodbe pa se zaprejo. S to tehniko se tudi lahko zmanjša tveganje za povečanje vsebnosti glikoalkaloidov med nadaljnjim ravnanjem.

5.2 Posebnosti proizvoda

Krompir „Patata Naxou“ je na trgu pridobil prav poseben sloves proizvoda z izjemno kakovostnimi in trajnimi lastnostmi. Ta sloves sega nazaj v začetke moderne grške države in obstaja že skoraj dve stoletji. Ta proizvod, ki se istoveti z otokom Naksos, je zelo pomemben za lokalno skupnost. Krompir „Patata Naxou“ se odtlej omenja v turističnih vodnikih, grškem in tujem tisku ter receptih uglednih kuharskih mojstrov.

Poleg tega ima krompir „Patata Naxou“, ker je spomladanski pridelek zgoden, posebno tržno vrednost.

5.3 Vzročna povezava geografskega območja z določeno kakovostjo, slovesom ali drugimi značilnostmi proizvoda

Povezava proizvoda z geografskim območjem temelji na slovesu. Kakovostna razlika krompirja „Patata Naxou“ je rezultat kombinacije posebnih geoloških in podnebnih značilnosti otoka Naksos ter tehnik pridelovanja, prilagojenih lokalnim razmeram. Ta razlika je dala krompirju „Patata Naxou“ poseben sloves v grškem prostoru, kar dokazujejo omembe, ki se pojavljajo od prve polovice 19. stoletja, ko se je krompir pojavil v Grčiji.

Krompir „Patata Naxou“ si je sloves pridobil leta 1841, ko so ga kot prvovrstno lokalno specialiteto ponudili kralju Otonu na obisku na otoku. Nato ga je Dugit leta 1874 opisal kot enega od znamenitih kmetijskih proizvodov otoka Naksos. Precej pozneje, leta 1911, je bilo v prvem ohranjenem popisu podeželja v Grčiji na otoku Naksos zabeleženih 1 119 hektara, na katerih se je prideloval krompir. Leta 1926 je bil sloves krompirja „Patata Naxou“ tako velik, da je občina Glinado za emblem na svojem žigu izbrala krompirjevo rastlino.

Odlična kakovost krompirja, pridelanega na otoku Naksos, je grško državo spodbudila, da je na tem otoku leta 1953 ustanovila Državni center za pridelavo semenskega krompirja in leta 1959 krompir „Patata Naxou“ uvrstila na seznam nacionalno zaščitenih proizvodov. Od takrat je krompir „Patata Naxou“ eden od lokalnih proizvodov otoka, ki ga hvalijo grški in tuji turistični vodniki.

Danes je krompir „Patata Naxou“ znan po vsej Grčiji, kot dokazujejo številni članki v revijah in časopisih. O njem pišejo tudi specializirani turistični vodiči in gastronomske revije, pojavlja se v receptih znanih grških kuharskih mojstrov, gastronomskih kritikah in na jedilnih listih uglednih restavracij. Poleg tega lokalni organi otoka Naksos vsako leto prirejajo praznike krompirja, ki potrjujejo njegov sloves in zgodovinski pomen za lokalno skupnost.

Za krompir „Patata Naxou“ je značilno, da je spomladanski pridelek zgoden. Natančneje, tehnike pridelovanja so zelo pomembne, kajti sajenje poteka v sezonah pridelovanja, ki najbolje izkoristijo sezonske padavine in razpoložljive vodne vire. Zgoden spomladanski pridelek krompirja „Patata Naxou“ je lastnost, ki daje proizvodu posebno tržno vrednost in spodbudi veliko povpraševanje na začetku poletja, ko so zgodnje vrste krompirja redke.

Poleg tega pridelovalci krompirja na otoku Naksos gomolje prvič preberejo na polju po izkopu, da odstranijo tujke in poškodovane gomolje. Nato gomolje krompirja, namenjenega za semenski krompir, na polju zložijo na kup ter jih pokrijejo s plastjo slame in plastjo krompirjevih rastlin, da jih zaščitijo pred soncem. Pri krompirju, namenjenem za prehrano, ta korak ni obvezen. Zorenje na polju izboljša shranjevanje proizvoda, ker postane trši, njegova lupina pa debelejša, zato je odpornejši pri prevozu, obenem pa se zaprejo različne površinske poškodbe. To tudi zniža vsebnost strupenih glikoalkaloidov. Krompir, namenjen za prehrano, pa se lahko takoj po pobiranju prepelje v obrate za sortiranje, skladiščenje, pakiranje in trženje krompirja „Patata Naxou“, kjer se hrani v primernih pogojih (temperatura in vlažnost).

Poleg tega so za to regijo značilni podnebni dejavniki, ki spodbujajo pridelavo krompirja „Patata Naxou“, in sicer vlažnost in visoke temperature, ki preprečujejo napade pepelaste plesni (Phytophthora spp.) in tako zmanjšujejo izgube zaradi te hude bolezni krompirja. To v povezavi z redkimi bolezenskimi dejavniki na otoku zmanjšuje uporabo fitofarmacevtskih sredstev. Hkrati visoke temperature in veliko sonca na otoku Naksos omogočajo, da se doba rasti krompirja podaljša na celo leto in gomolji odlično dozorijo. Nazadnje, razlike med dnevnimi in nočnimi temperaturami spodbujajo rast gomoljev, peščena in ilovnata sestava tal pa omogoča dobro precejanje ter normalen razvoj enotnih in pravilnih gomoljev.

Sklic na objavo specifikacije

(drugi pododstavek člena 6(1) te uredbe)

http://www.minagric.gr/images/stories/docs/agrotis/POP-PGE/prodiagrafes_patata_naxou120520.pdf

(1) UL L 343, 14.12.2012, str. 1.